РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/162-21

17. мај 2021. године

Б е о г р а д

ЗАПИСНИК

14. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 7. МАЈА 2021. ГОДИНЕ

Седница је почела у 11 часова и 4 минута.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Драгомир Карић, Весна Стамболић, Наташа Љубишић, Зоран Томић, Ана Белоица, Снежана Пауновић, Угљеша Марковић и Војислав Вујић.

Седници су присуствовали заменици одсутних чланова Одбора: Мирела Раденковић (заменик члана Одбора Александре Томић), Ненад Крстић (заменик члана Одбора Тихомира Петковића), Адријана Пуповац (заменик члана Одбора Оливере Недељковић) и Мина Китановић (заменик члана Одбора Илије Животића).

Седници нису присуствовали чланови Одбора: Јасмина Каранац, Снежана Петровић, Крсто Јањушевић и Ивана Поповић, нити њихови заменици.

Седници су, на позив председника, присуствовали: Милан Љушић, државни секретар у Министарству привреде, Драган Угрчић и Александар Старчевић помоћници министра привреде, Никола Мирковић, начелник Одељења за хармонизацију, кретање робе именовање и надзор, Миле Митровић, шеф Одсека за хармонизацију техничке прописе, именовања и надзор и Александра Јовановић, руководилац Групе за кретање робе, сарадњу са међународним организацијама и пројекте.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о техничким захтевима за производе и оцењивању усаглашености (број 011-728/21 од 23. априла 2021. године), у начелу;
2. Разматрање Информације о раду Министарства привреде за период јануар-март 2021. године (10 број 02-717/21 од 21. априла 2021. године);
3. Разматрање Извештаја Министарства привреде о стању поступка приватизације за фебруар 2021. године (10 број 02-297/21 од 22. марта 2021. године);
4. Разматрање Извештаја Министарства привреде о стању поступка приватизације за март 2021. године (10 број 02-297/21 од 7. априла 2021. године).

Пре разматрања тачака утврђеног дневног реда, Одбор је једногласно усвојио записнике 11, 12. и 13. седнице Одбора.

На предлог председника, Одбор је једногласно одлучио да обједини расправу о другој, трећој и четвртој тачки дневног реда.

Прва тачка дневног реда – **Разматрање Предлога закона о техничким захтевима за производе и оцењивању усаглашености у начелу**

Одбор је размотрио Предлог закона о техничким захтевима за производе и оцењивању усаглашености у начелу и поднео извештај Народној скупштини.

У уводним напоменама, Милан Љушић, државни секретар у Министарству привреде, истакао је да су на основу претходне анализе примене важећег закона идентификовани проблеми у вези са функционисањем и имплементацијом техничког законодавства, неусаглашеност одређеног броја производа који се испоручују на тржиште, неуједначен учинак именованих тела, неодговарајући правни оквир у важећем закону за формулисање одредба појединих категорија и подзаконских аката. Закључено је да доношењем новог закона могу бити превазиђени уочени проблеми у примени. Изнето је да Предлог закона доноси прецизније дефинисање појмова српског знака, усаглашеност власника производа и инфраструктуре квалитета. Утврђују се начела прописивања поступака оцењивања усаглашености и модула у хармонизованој области. Указано је да модул треба да буде одговарајући за одређени производ. Ако је обавезно учешће треће стране, произвођачу се омогућава избор између модула оцењивања усаглашености, којима се обезбеђује гаранција квалитета модула и сертификација производа. Уређује се надзор над радом именованих тела, односно надзор над испуњавањем прописаних захтева за именовање тела и оцењивање усаглашености над извршавањем прописаних обавеза. Новина је могућност суспензије именовања до шест месеци или одузимање именовања именованом телу за оцењивање усаглашености, уколико надлежно министарство утврди да именовано тело не врши или не испуњава одређене захтеве. Уводе се прецизније обавезе да производ буде безбедан за употребу, као и усаглашен са прописима, правилно означен или декларисан. Поједностављен је поступак признавања иностраних исправа, посебно страних сертификата издатих од стране ЕУ и њихових нотрификационих тела. Прописује се основ за формирање Савета за квалитет, стручно саветодавно тело које ће укључити у рад ширу стручну јавност и све заинтересоване стране у области инфраструктуре квалитета и допринети бољој транспарентности и већем укључивању стручњака у активности неопходне за напредак. Такође, у циљу прецизирања надлежности у области тржишног надзора, закон садржи одредбе о надзору за поједине делатности који су стварали проблеме у пракси, као што су лифтови и опрема под притиском. Прописане су казнене мере за несавесне испоручиоце. Те су одредбе у складу са најбољом међународном праксом. Законско решење ће утицати на привреднике, тела за оцењивање усаглашености, као и на државну управу. Закон доноси бољу заштиту грађана као и њихове имовине, подизање конкурентности привреде, бољи тржишни надзор и стварање повољнијег тржишног амбијента за привредне субјекте и тела за оцењивање усаглашености.

Одбор је, у складу са чланом 155. став 2. Пословника Народне скупштине, једногласно одлучио да предложи Народној скупштини да прихвати Предлог закона о техничким захтевима за производе и оцењивању усаглашености, у начелу.

За известиоца Одбора на седници Народне скупштине одређен је Верољуб Арсић, председник Одбора.

Друга, трећа и четврта тачка дневног реда - **Информација о раду Министарства привреде за период јануар-март 2021. године; Извештај Министарства привреде о стању поступка приватизације за фебруар 2021. године и Извештај Министарства привреде о стању поступка приватизације за март 2021. године**

Одбор је размотрио Информацију о раду Министарства привреде за период јануар-март 2021. године и поднео Извештај Народној скупштини.

Милан Љушић, државни секретар у Министарству привреде, изнео је да је у првом кварталу Министарство привреде предузело низ законодавних активности, активности у области приватизације, развоја и квалитета производа, малих и средњих предузећа и инвестиција у области инфраструктуре. На претходној седници размотрени су Предлог закона о предметима од драгоцених метала и Предлог закона о изменама и допунама закона о акредитацији, који су достављени Влади у првом кварталу. Такође, приступило се изради Нацрта закона о изменама и допунама Закона о стечају, као и изменама и допунама Закона о лиценцирању стечајних управника и изради новог Нацрта закона о метрологији. Одбор је усвојио и Предлог закона о техничким захтевима за производе и оцењивање усаглашености. Поред ових нацрта закона, припремљено је неколико подзаконских аката који третирају област развоја малих и средњих предузећа, инвестиције у инфраструктури, као и сектор квалитета и безбедност производа. У поступку приватизације укупно се налази 77 субјеката приватизације, објављена су два јавна позива за продају капитала ради стратешког партнерства и оба су била неуспешна. Јавних позива за прикупљање писама заинтересованих за учествовање у поступку приватизације није било. Закључен је уговор о успешној продаји „Водопривредног предузећа Смедерево“, које је спроведено у првом кварталу ове године. У групи предузећа од стратешког значаја и даље се налази седам субјеката приватизације. Од седам предузећа од стратешког значаја, шест предузећа је у поступку унапред припремљеног плана реорганизације, док је код једног предузећа прихваћен извештај о реорганизацији и финансијској консолидацији. Отворених стечајних поступака није било. Када је реч о тржишту капитала, спроведене су продаје акција за шест предузећа. Укупно остварени приходи на основу продаје су нешто више од 20 милиона динара. У области инвестиција у инфраструктурне пројекте, Министарство привреде је било усмерено на подизање капацитета локалне привредне и регионалне инфраструктуре, као и унапређење туристичког потенцијала. Донета је Уредба о програму подршке развоју пословне инфраструктуре за 2021. годину. На основу те Уредбе, пријављено је 94 пројекта. Од тога, одабрано је 27 пројеката у вредности од 997 милиона динара. Подршка развоју пословне инфраструктуре подразумева покретање 23 поступка јавних набавки у вредности од 75 милиона динара. У складу са опредељењем Владе да реформише приступ власништву јавних предузећа, Министарство привреде је израдило Стратегију управљања привреним субјектима који су у власништву Републике Србије. Утврђено је да ће Министарство бити орган државне управе који обравља централизовану власничку функцију. Потписано је 17 уговора. Вредност планираних инвестиција је 243 милиона евра, а одобрено је 42 милиона евра подстицаја за најмање 3000 радних места. Извршене су исплате по поднетим захтевима за исплату средстава за ове пројекте и у наведеном кварталу је исплаћено око 253 милиона динара. Из области малих и средњих предузећа, Министарство је у првом кварталу усвојило и започело имплементацију осам уредби којима је регулисана помоћ привреди Републике Србије. Министарсво је припремило Извештај о спровођењу Стратегије за подршку и развој малих и средњих предузећа за период од 2015. године до 2020. године. Такође, Министарство привреде је у преговорима са Европском инвестиционом банком у вези добијања зајма за нову инвестициону кредитну линију која ће се спроводити током ове године. У области индустријског развоја, до априла ове године, Влада је требало да усвоји Акциони план за спровођење Стратегије индустријске политике Републике Србије од 2021. до 2023. године.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- зашто је 15. јануара 2020. године обустављен поступак приватизације ФАП АД Прибој и зашто се ова фабрика налази у групацији одбрамбене индустрије;

- у којој је фази израда закона о занатским делатностима и да ли је у Радну групу за израду закона укључено Министарство културе;

- да ли страни инвеститори имају посебне повластице или су потпуно равноправни са домаћим инвеститорима у очекивању државне помоћи за подстицај инвестиција;

- колико је средстава опредељено у буџету за помоћ микро, малим и средњим предузећима у последњих годину дана;

- колике су субвенције по радном месту домаћим компанијама за запошљавање око педесет нових радника, да ли ће бити ослобођене плаћања пореза на профит и на који период, да ли ће бити ослобођене плаћања половине износа од прописаних доприноса за запослене, и колике су олакшице у односу на субвенције које исплаћује Хрватска.

Затражено је објашњење у вези кампање која се већ дуже време води против Министарства привреде и Владе, у смислу да се подстичу инвестиције које нису са територије Републике Србије, односно да се подстичу само стране компаније. Изнето је мишљење да страни инвеститори нису привилеговани, узимајући у обзир висину средстава исплаћених за помоћ микро, малим и средњним предузећима у протеклих годину дана, да би се сачувала привреда.

Изнето је мишљење да је извештај садржајан и детаљан и даје реалну слику резултата постигнутих у наведеном периоду. Када су у питању програми за отварање нових радних места које спроводи Влада, највећи проблем на који се наилази је едукација људи који започињу бизнис, посебно о сетовима финансијских закона и пореских обавеза за стартапове. Пре неколико година, Пореска управа је била директно укључена у рад са заинтересованим апликантима, и око 60 % тих фирми је опстало на тржишту и раде и дан данас. Национална служба запошљавања организује исте курсеве, али нема те капацитете какве има Пореска управа и Министарство финансија. Изнета је сугестија да је потребно да се пронађе модел према коме ће Пореска управа, кроз сарадњу са Регионалном агенцијом за развој и НСЗ, бити укључена у едукацију ради реализације пројеката, како би се филтрирале идеје и бизнис планови и повећао степен заинтересованости, па тиме и одрживост ових пројеката. НЗС нема, приликом исплате средстава помоћи, могућност увида у податке да ли апликант испуњава своје пореске обавезе, што доводи до кашњења у реакцијама на непоштовање уговорених обавеза. Изнет је предлог да се у процесу дигитализације нађе модел да подаци буду доступни надлежним министарствима и институцијама.

У одговору на постављена питања, изнете ставове, сугестије и мишљења, Драган Угрчић, помоћник Министра привреде, подсетио је да се Закон о производњи наоружања и војне опреме, у једном делу, односи и на приватизацију предузећа која су чланови групације одбрамбене индустрије, која је потпуно другачија него приватизација која се спроводи у складу са Законом од приватизацији. Пошто је ФАП ад из Прибоја био у реструктурирању и у неколико неуспешних поступака приватизације, ФАП АД Прибој је ушао у ту групацију одбрамбене индустрије. Тиме се више не могу примењивати одредбе Закона о приватизацији на ово предузеће.

Милан Љушић, државни секретар у Министарству привреде, изнео је да се у Министарству привреде води посебан регистар старих заната. У извештајном периоду је издато више сертификата. За израду закона о занатству постоји велико интересовање предузетника. Око израде тог закона, у перспективи се очекују разговори са Привредном комором Србије. Предузетници очекују да имају могућност да образују своју комору, и да се издвоје и законом дефинишу као посебни привредни субјекти. Страни инвеститори не уживају веће повластице од домаћих. У протеклом периоду од годину дана, исплаћено је око осам милијарди евра за превазилажење кризе која је настала услед пандемије вируса Ковид 19. Министарство привреде сваке године доноси посебне уредбе за помоћ и подстицаје домаћим привредним субјектима, који се спроводе кроз Фонд за развој и Развојну агенцију Србије. Само ове године је бесповратно издвојено две милијарде динара за помоћ за отпочињање новог бизниса, за набавку нове опреме, улагања у нова постројења, производне објекте, адаптације, санације. Процена је да ће инвестициони ефекат ове помоћи износити преко девет милијарди динара. Изразио је неслагање са тврдњом да Влада неједнако третира домаће и стране инвеститоре. Подршку при запошљавању добијају и једни и други на идентичан начин. Донета је Уредба о Програму подршке регионалним развојним агенцијама. Министарство привреде сарађује са 17 акредитованих регионалних развојних агенција на територији Републике Србије. Закључено је да није довољно само обезбедити финансијску подршку, већ је веома важно да предузетници имају и менторинг и консалтинг за маркетинг и финансије. Агенције су едуковане. По конкурсу који је РАС расписала за ову годину, сви привредници могу да се јаве регионалним развојним агенцијама и добију бесплатне консултантске услуге. Многа мала и средња предузећа нису упозната са свим подстицајима која пружа Министарство привреде. Регионалне развојне агенције управо то обезбеђују на терену – информације о свим националним и иностраним изворима финансирања који им стоје на располагању.

У дискусији су учествовали Верољуб Арсић, Снежана Пауновић, Драгомир Карић и Зоран Томић, као и Драган Угрчић и Милан Љушић.

а) Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства привреде за период јануар-март 2021. године;

б) Одбор је једногласно усвојио Извештај Министарства привреде о стању поступка приватизације за фебруар 2021. године;

в) Одбор је једногласно усвојио Извештај Министарства привреде о стању поступка приватизације за март 2021. године.

Седница је закључена у 11 часова и 40 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић